Уилям Блейк
Човешката абстракция

Превод от английски: Спас Николов, 2006

chitanka.info

Да има Състрадание в света,

докарваш своя ближен до просия.

И как би разцъфтяла Милостта,

ако не беше злата орисия?

Страхът взаимен пази ни от бран,

в мира избухва Алчност и го срива.

Жестокостта поставя ни капан,

а в клюсите, за стръв — примамка жива.

Тъй божи Страх тя възцарява пак

и със сълзи земята напоява.

В калта ни сетне стъпква с тежък крак

и семе на Смирение посява.

Но коренът смирен разлистя ствол

и в сянката на диви верски страсти,

гъсениците го оглозгват гол

и разна гад о него чеше красти.

Даде ли плод, Лъжа ще се роди —

примамлива и сладка за окото.

А в мрака клонест Гарванът гнезди

и вече му мирише на Голгота.

Отколе търсят всички богове

в Природата къде Дървото зрее.

Напусто дирят вече векове —

във Мозъка човешки то вирее.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.